
A Tompa utcai pad mint társadalmi intervenció

Kulcsszavak: demokrácia; nyilvánosság; public art; térelmélet; önkormányzat
2023 nyarán, a Tompa utcai pad egy olyan társadalmi szintű érték- és érdekkonfliktusra mutatott rá Ferencváros egyik frekventált utcájában, amely számos kérdést felvet, többek között társadalomtudományos szempontból is.
Kutatásom célja, hogy megvizsgáljam a padot mint társadalmi intervenciós eszközt, illetve a kerületi döntéshozás, vagyis az önkormányzat szándékát, szerepét, jelen reflexióját a pad hatásai és utóélete kapcsán egyaránt.
A kutatásban teoretikus keretet képeznek a térszociológiai, illetve köztér és nyilvánosság elméletek, Francis Fukuyama identitáspolitika elmélete, Chantal Mouffe agonisztikus politika és művészeti aktivizmus fogalma.
A kutatás eredményeként megfogalmazottak rávilágítanak arra, hogy a pad esete nemcsak a közterek konfliktusos természetét mutatja meg, hanem azt is, hogy ezek az ellentétek hogyan értelmezhetők a demokratikus párbeszéd alapjaként. A kutatás hozzájárul a köztér használat és a társadalmi együttélés új megközelítéseihez.



